Потым мы з Ягорам пачалі разам пісаць артыкулы для газет “Раніца” і “Переходный возраст”. Першыя публікацыі былі сумеснымі. Мы пісалі пра спорт, хоць цяпер ніхто з нас гэту тэму не асвятляе. Таму я ўвесь час вагаўся: куды пайсці – на журфак ці на гістфак, бо акрамя таго, што мне падабалася пісаць тэксты, я захапляўся гісторыяй. Думаў паступаць на журфак, але перамог у рэспубліканскай алімпіядзе па гісторыі, і на гістфак мяне бралі без іспытаў. Вырашыў не рызыкаваць, не здаваць цэнтралізаванае тэсціраванне і абраў гістарычны факультэт. Зараз гэта падаецца смешным, бо любы дурань можа паступіць на журфак (смяецца). Але журналістыка была закладзеная ў мяне з дзяцінства, таму я ўсё адно да яе вярнуўся.